કાર્તિક ગાંધી કહે છે, ‘મારે આંખના નંબર નથી આવ્યા, પરંતુ મને ચશ્માં પહેરવાનો ગજબનો શોખ છે. આમ તો કોમ્પ્યુટર પર વર્ક કરતા સમયે તો તે માટેના સ્પેક્ટેકલ્સ પહેરું જ છું. છતાં મને ચશ્માંની નવી-નવી ફ્રેમો જોઈને તેને ખરીદવાનું મન થઈ જાય છે. માટે સાદા કહેવાતા એવા ત્રણથી ચાર જુદી-જુદી ફ્રેમના સ્પેક્ટેકલ્સ મેં બનાવડાવ્યા છે. બ્રાન્ડેડ ચશ્માંની ફ્રેમ ઘણી મોંઘી આવે છે, પરંતુ હવે બજારમાં બ્રાન્ડેડ જેવી જ અનેક વેરાઇટી બજેટમાં મળી રહે છે. મારા પપ્પાની ઉંમર ૬૫ વર્ષની છે, છતાં તેમને આંખે નંબર નથી, પરંતુ તેમને પણ ચશ્માં પહેરવાનો શોખ છે. હાલમાં જ તેમના માટે અમિતાભ બચ્ચન પહેરે છે તેવા સ્પેક્ટેકલ્સ બનાવડાવ્યા છે. આ ચશ્માંથી તેમના ચહેરાનો અલગ જ લુક આવે છે.’